Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 298/13)

Tämä tiedonanto julkaistaan 17. lokakuuta 2018 annetun komission delegoidun asetuksen (EU) 2019/33 (1) 17 artiklan 5 kohdan mukaisesti.

VAKIOMUUTOKSEN HYVÄKSYNNÄN TIEDOKSI ANTAMINEN

”Kremstal”

Viitenumero: PDO-AT-A0208-AM01

Tiedonannon päivämäärä: 21.2.2020

HYVÄKSYTYN MUUTOKSEN KUVAUS JA PERUSTELUT

Kuvaus ja perustelut

Hehtaarikohtaista enimmäismäärää on muutettava, koska viinitarhaluetteloa on alettu pitää yhdennetyn hallinto- ja valvontajärjestelmän vaatimusten mukaisesti.

YHTENÄINEN ASIAKIRJA

1. Tuotteen nimi

Kremstal

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

Alkuperänimitystä ”Kremstal” saa käyttää vain lajikkeen ”Grüner Veltliner” tai ”Riesling” viineistä, joilla on erityisiä ominaispiirteitä (Grüner Veltliner: raikas, hedelmäinen, hienostuneen mausteinen; Riesling: tuoksuva, luumarjaan vivahtavan aromikas, elegantti, mineraalinen). Muita aistinvaraisia ominaisuuksia kuvataan tuote-eritelmässä.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus Haihtuvien happojen pitoisuus enintään (milliekvivalenttia/litra) Kokonaisrikkidioksidipitoisuus enintään (mg/l)

5. Viininvalmistusmenetelmät

a) Olennaiset viininvalmistusmenetelmät

Asianomaiset viininvalmistusmenetelmien rajoitukset

Alkuperänimityksen ”Kremstal” viineille sallitaan kaikki viininvalmistusmenetelmät, joista säädetään suojatulla alkuperämerkinnällä varustetun viinin osalta asetuksessa (EU) N:o 2019/934 ja asetuksessa (EU) N:o 2019/935, lukuun ottamatta käsittelyä kaliumsorbaatilla ja dimetyylidikarbonaatilla. Viinien happamuutta voidaan vähentää asetusten (EU) N:o 2019/934 ja (EU) N:o 2019/935 mukaisesti. Itävallan maatalous-, alue- ja matkailuministeri päättää mahdollisesta happamuuden lisäämisestä kasvukaudella vallitsevien sääolojen perusteella. Viinien happamuuden lisäämistä koskevat edellytykset määritellään asetuksissa (EU) N:o 2019/934 ja (EU) N:o 2019/935.

Erityiset viininvalmistusmenetelmät (mukaan lukien väkevöiminen) määräytyvät tapauskohtaisesti valitun perinteisen tuotantotavan mukaan, ja ne esitetään tuote-eritelmässä.

b) Enimmäistuotokset

10 000 kg rypäleitä hehtaaria kohti

6. Rajattu maantieteellinen alue

Alkuperänimityksen ”Kremstal” maantieteellinen alue kattaa Krems an der Donaun kaupungin Ala-Itävallassa sekä saman osavaltion kunnat Furth bei Göttweig, Gedersdorf, Imbach, Paudorf, Rohrendorf bei Krems, Senftenberg ja Stratzing-Droß.

7. Pääasiallinen rypälelajike / pääasialliset rypälelajikkeet

Weißer Riesling - Rheinriesling

Grüner Veltliner - Weißgipfler

Weißer Riesling - Riesling

8. Yhteyden/yhteyksien kuvaus

Kremsin alueen maaperä koostuu liuskekivestä rapautuneesta maannoksesta sekä osaksi löyhästä, hieman kalkkipitoisesta lössistä ja joen liepeillä sorakerrostumista. Kremsin itäpuolella maastoa leimaavat alueelle luonteenomaiset etelänpuoleiset lössipenkereet. Koska hiekan suuri kalkkipitoisuus vahvistaa maaperän hyvää rakennetta ja estää mineraalien huuhtoutumista, lössimaa tuottaa runsaita satoja. Maalajit ovat varsin huokoisia ja sitovat hyvin vettä, joten maaperä soveltuu erityisen hyvin viininviljelyyn.

Koko viininviljelyalueen ilmasto on erittäin lauhkea. Vuoden keskilämpötila on 9,4 celsiusastetta. Keskimääräinen sademäärä on 540 millimetriä. Kremstalin viininviljelyalueelle on ominaista, että ilmasto vaihtelee suuresti suppealla alueella. Siellä nimittäin kohtaa kaksi eri ilmastotyyppiä eli idästä levittäytyvä Pannonian lämpimän vyöhykkeen ilmasto ja Weinviertelin ylängön ankara, mutta vähän jo lauhtunut ilmasto. Viinillä on seuraavat luonteenomaiset erityispiirteet:

Grüner Veltliner: raikas, hedelmäinen, hienostuneen mausteinen

Riesling: tuoksuva, luumarjaan vivahtavan aromikas, elegantti, mineraalinen

Viinit, joilla on pitkän kypsytyksen ansiosta lisänimitys ”Reserve”, ovat tyyliltään vahvasti omaleimaisia, ja niiden aromit ovat lajikkeelle tunnusomaisia. Näissä viineissä on toisinaan myös hentoja botrytis-jalohomeeseen viittaavia ja metsäisiä vivahteita. Kremsin länsipuolella kallioperästä rapautunut maannos tuottaa mineraalisia, hedelmäisiä viinejä. Kaupungista itään sijaitsevilla lössipenkereillä viljeltäville viineille on sen sijaan ominaista pehmeys ja runsaus. Tämä viininviljelyalue soveltuu mehuisien, hienostuneiden valkoviinien ja eleganttien, ilmaisuvoimaisten punaviinien tuotantoon.

Kremstal-viinien omaleimaisuuteen vaikuttaa osaltaan se, että alueen viininviljelytilat ovat enimmäkseen perheyrityksiä, joissa viininvalmistuksen perinteet säilyvät sukupolvesta toiseen.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallinen lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Itävallan viinilain mukaisesti alkuperämerkinnällä ”Kremstal” varustettua viiniä voidaan saattaa markkinoille vain laatuviinin tarkastusnumerolla (staatliche Prüfnummer) varustettuna. Tarkastusnumeron myöntämiseksi kaikista viineistä, jotka on määrä saattaa markkinoille alkuperämerkinnällä ”Kremstal” varustettuna, otetaan näyte, jolle tehdään analyyttiset ja aistinvaraiset tutkimukset (järjestelmällinen valvonta) (ks. tuote-eritelmä).

Aistinvaraisessa tutkimuksessa viinit tutkii virallinen viininmaistajien arviointikomitea. Virallinen arviointikomitea koostuu kuudesta viininmaistajasta ja komitean puheenjohtajasta. Näytteet annetaan viininmaistajille nimettöminä. Tarkastuslomakkeelle on merkitty vain arviointiin tarvittavat tiedot, kuten perinteinen nimitys ja vuosikerta. Viininmaistajat arvioivat oman kokemuksensa ja käytettävissä olevien vertailuviinien perusteella, ovatko tutkittavat viinit tyypillisiä Weinviertelistä peräisin olevia viinejä ja kaupan vaatimusten mukaisia (virheettömiä).

Menettelyssä, joka liittyy tarkastusnumeron myöntämiseen myyntinimityksellä ”Kremstal DAC” varustetulle viinille, viinikomitea järjestää maistatuksen Itävallan viininviljelyviraston (Bundesamt für Weinbau) Kremsin toimipisteessä. Vähintään neljän viininmaistajan on vahvistettava Kremstal DAC:ta koskevien vaatimusten täyttyminen. Jos äänet jakautuvat maistatuksessa tasan eli 3:3, maistatusta ei uusita.

Linkki eritelmään

https://www.bmlrt.gv.at/land/produktion-maerkte/pflanzliche-produktion/wein/Weinherkunft.html

(1) EUVL L 9, 11.1.2019, s. 2.